**Vedtægt**

**om**

**Grøn pulje for menighedsråd i Aarhus Nordre Provsti**

**§ 1 Vedtægtens parter og grundlag**Vedtægten om oprettelse af grøn pulje indgås mellem provstiudvalget i Aarhus Nordre Provsti og menighedsrådene i Aarhus Nordre Provsti.   
Vedtægten er vedtaget på budgetsamråd d. 26. maj 2021.

Revideret på budgetsamråd d. 1. juni 2022

Stk.2. Grundlaget for denne pulje er § 43 a i lov om menighedsråd.

**§ 2 Formål**

Puljen har til formål:

* at samle den grønne pulje i provstiudvalgskassen, hvorfra det enkelte menighedsråd kan ansøge midler til projekter, der er energibesparende og/eller resulterer i en reduktion af C02 samt projekter, hvor menighedsrådene prioriterer ifht. klimaindsats og bæredygtighed.

**§ 3 Hjemsted**

Puljen administreres fra Aarhus Nordre Provsti, Vejlby Centervej 25, 8240 Risskov.

**§ 4 Opgaver omfattet af samarbejdet, ikrafttræden og varighed.**

Ved budgetsamrådet d. 19. august 2020 blev nedsat en arbejdsgruppe vedr. klimaindsats og bæredygtighed i Aarhus Nordre Provsti.

Arbejdsgruppen har i samarbejde med provstiudvalget igangsat en energigennemgang af alle provstiets bygninger. Denne gennemgang giver et overblik over mulige energibesparelser og forslag til reduktion af C02. Desuden har arbejdsgruppen igangsat flere andre projekter, som ligeledes giver mulighed for reduktion af C02.

Grøn pulje kan søges til projekter i provstiets sogne, der har til formål at nedbringe C02 belastningen i det enkelte sogn. Der kan søges puljemidler til følgende:

* projekter, der er et resultat af energigennemgangen, der er foretaget af Energitjenesten i 2021.
* projekter, der giver energibesparelse i det fremtidige forbrug
* projekter, der giver reduktion af CO2 forbrug
* projekter, der giver en hurtig tilbagebetalingstid.
* projekter, der på anden vis end de nævnte har et udspring i klimaindsats og bæredygtighed.

Bevilling af midler efter ansøgning foretages med halvdelen på provstiudvalgsmødet i januar og med den resterende halvdel på provstiudvalgsmødet i august i hvert budgetår. Ansøgning om midler i denne pulje skal senest indgives til provstiudvalget hhv. den 1. december og d. 1. juli.

Stk. 2. Samarbejdet om puljen træder i kraft pr. 1. januar 2022

Stk. 3. Samarbejdet ophører, hvis der på et efterfølgende budgetsamråd ikke er kvalificeret flertal til at fortsætte, jf. økonomilovens § 5, stk.7,2. pkt.

**§ 5. Finansiering af samarbejdet om puljen.**

Stk.1. Samarbejdet finansieres af provstiudvalgskassen

Stk. 2. Provstiudvalget bestyrer midlerne og står for tildeling af midlerne efter behandling af indkomne ansøgninger fra menighedsrådene.

Stk. 3. Ved hvert budgetsamråd drøftes de hensyn, der prioriteres og tildeles midler efter. Puljens størrelse afgøres i forbindelse med budgetlægning hvert år.

Stk.4. Ikke øremærkede midler, der ved årets afslutning ikke er anvendt, kan provstiudvalget omprioritere mellem provstiets øvrige puljer.

**§ 6 Tilsyn og opløsning**

Ved ophævelse tilfalder evt. ubrugte puljemidler provstiudvalgskassen.

Stk. 2. Enhver tvist om forståelse, fortolkning eller udfyldning af denne vedtægt eller om forholdet mellem deltagerne i denne vedtægt indbyrdes kan forelægges stiftsøvrigheden til afgørelse. Stiftsøvrighedens afgørelse kan indbringes for Kirkeministeriet.

**§ 8 Offentliggørelse**

Vedtægten offentliggøres på Aarhus Stifts hjemmeside og kan rekvireres ved henvendelse til Aarhus Nordre Provstikontor.

Godkendt af provstiudvalget i Aarhus Nordre Provsti d. 26. april 2022.

På provstiudvalgets vegne:

Provst Esben Thusgård.